
E L Ő T E R J E S Z T É S

Sülysáp Nagyközség Önkormányzata Képviselő-testületének

2011. május 12-én tartandó munkaterv szerinti ülésére

11. napirendhez

Tárgy: Nyári gyermekétkeztetési pályázati lehetőségről tájékoztatás 
Tisztelt Képviselő-testület!
Önkormányzatunk több éve, amióta lehetőség van erre, pályázatot nyújt be a nyári gyermekétkeztetés biztosítására. Ennek keretében az elmúlt évben a Családsegítő és Gyermekjóléti Szolgálat közreműködésével 200 gyermeket láttunk el a nyári hónapokban, 54 napon keresztül hideg élelemmel, összesen kb. 4 millió Ft értékben, mely teljes egészében állami támogatásból származott.

A pályázat idén is kiírásra került a 16/2011. (IV. 29.) NEFMI rendelet keretében, azonban számunkra sokkal kedvezőtlenebb feltételekkel mint eddig. A mostani kiírás ugyanis megkülönböztet leghátrányosabb helyzetű, hátrányos helyzetű és e kategóriákba nem tartozó településeket, eszerint pedig Sülysáp nem tartozik a hátrányos helyzetű körbe, ami kihatással van az igényelhető támogatás intenzitására.
Ilyen formán önkormányzatunk pályázati feltételei a következők:

· a települési önkormányzat vállalja, hogy a 2011. június 16-ától 2011. augusztus 31-éig terjedő időszakban legalább 45, legfeljebb 55 munkanapon keresztül biztosítja a rendszeres gyermekvédelmi kedvezményben részesülő gyermekek (a továbbiakban: rászoruló gyermekek) étkeztetését napi egyszeri melegétkeztetés – kivételes esetben felmelegíthető készétel – formájában ingyenesen vagy kedvezményesen,

· az igényelhető támogatás egy rászoruló gyermekre jutó napi összege legfeljebb 370 forint,
· támogatás a rászoruló gyermekek legfeljebb ötven százaléka, de legfeljebb annyi rászoruló gyermek után igényelhet támogatást, ahány rászoruló gyermeknek az önerőből történő étkeztetését a pályázatában vállalja az önkormányzat,

· a pályázati feltételeket teljesítő települési önkormányzat részére a miniszter legalább a települési önkormányzat által a pályázatában megjelölt támogatási összeg 32%-ának megfelelő összegű támogatást állapít meg.

Határidők:

· A települési önkormányzat jegyzője – a gyermekjóléti szolgálat közreműködésével – 2011. május 16-ig felméri a nyári gyermekétkeztetés iránti igényeket.
· A pályázat benyújtásának határideje 2011. május 18.

· A támogatás összegéről a miniszter 2011. június 6-áig dönt.

A pályázati feltételek teljesítése nem jelent jogosultságot a települési önkormányzat által a pályázatában megjelölt támogatási igény teljes összegének igénybevételére. A támogatás pontos összegét a miniszter a beérkező igények, a rendelkezésre álló forrás, valamint egyéb, a rendeletben szereplő szempontok figyelembevételével határozza meg, azonban ezeket áttekintve megállapítható, hogy településünk a minimális 32 %-nál nagyobb támogatásra ténylegesen nem számíthat, hiszen a további szempontok is a hátrányos helyzetű településeket priorizálják.

Mindezek alapján a támogatás intenzitása a teljes ellátotti körre nézve 16-50 %-ig terjedhet, ami az elmúlt évi adatokat alapul véve 2-3,4 millió forint önrészt igényel.
A fentiek alapján, az önkormányzat költségvetésére tekintettel személy szerint nem látom reálisnak a pályázat benyújtását, de kérem szíves döntésüket az ügyben.
…/2011. (V. 12.) ÖKT határozati javaslat

Sülysáp Nagyközség Önkormányzatának Képviselő-testülete úgy dönt, hogy 2011. évben nem nyújt be pályázatot a 16/2011. (IV. 29.) NEFMI rendelet alapján a nyári gyermekétkeztetés biztosítására.

Határidő: azonnal

Felelős: polgármester

Sülysáp, 2011. május 5.


Horinka László s.k.


polgármester

